Jos valtioon kyllästyy, siitä voi erota jo nyt ainakin osittain, sanoo Bitcoin-virtuaalivaluutan kehittäjä Martti Malmi. Hän pyöritteli ajatusta Radio Ravun suorassa lähetyksessä tänään. Tulevaisuudessa on entistä enemmän vaihtoehtoja valtiosta riippumattomaan elämään.

- Teknologia on tuonut viime vuosina ennennäkemättömiä mahdollisuuksia, Malmi sanoo ja ottaa esimerkiksi netistä löytyvät koulutusmahdollisuudet.

Niiden avulla voisi ehkä jonain päivänä irtautua peruskoulujärjestelmästä, Malmi uskoo.

Malmin kiinnostus alkaa kehittää Bitcoinia syntyi nimenomaan riippumattomuuden ihanteesta.

- Oma motivaationi oli, että saataisiin valtaa hajautettua, etteivät ihmiset olisi niin riippuvaisia pankeista ja valtioista, hän kertoo.

Malmi ja Ravun juontaja Henri Heikkinen nostivat esille virtuaalivaluutan lisäksi muun muassa 3D-tulostamisen.

- Se saattaa jossain määrin olla sellainen teknologia, joka tekee esimerkiksi tekijänoikeuksien valvomisesta vaikeampaa, Malmi sanoi.

Malmi uskoo, että netistä saa pian ladattua vaikkapa Xboxin 3D-tulostamista varten.

- 3D-tulostaminen tekee myös tavaratuotannon verotuksesta ja tullimaksuista vaikeampia toteuttaa, vaikka toki materiaalia voi verottaa, Malmi pohtii.

Itseään Malmi kuvailisi anarkokapitalistiksi, mutta harva hänen mukaansa ymmärtää, mitä hän sillä tarkoittaa.

- Ehkä voluntaristi olisi hyvä sana. Sillä on tarkoitus tuoda esille sitä, että kaikki vapaaehtoinen kanssakäyminen on hyväksyttävää.

Malmi päätyi kehittämään Bitcoinia, kun hän taannoin löysi virtuaalivaluutasta kertovan artikkelin ja otti suoraan yhteyttä Satoshi Nakamotoon. Nakamoton kerrotaan perustaneen valuutan, mutta Nakamoto on pidättäytynyt julkisuudesta.

Kuuntele koko ohjelma Radio Ravun nettisivuilta.